b'\n_START_ARTICLE_\nRuth Hussey\n_START_SECTION_\nNuoruus ja opiskelu\n_START_PARAGRAPH_\nRuth Hussey syntyi vuonna 1911 Providencessa. H\xc3\xa4nen is\xc3\xa4ns\xc3\xa4 George Hussey johti kulta- ja hopeasep\xc3\xa4nliikett\xc3\xa4. George Hussey kuoli 34-vuotiaana espanjantautiin, kun Ruth oli vasta seitsem\xc3\xa4nvuotias._NEWLINE_Hussey opiskeli Pembroke Collegessa, mist\xc3\xa4 h\xc3\xa4n sai filosofian tutkinnon, ja Michiganin yliopiston n\xc3\xa4ytt\xc3\xa4m\xc3\xb6taiteen laitoksella.\n_START_SECTION_\nUran alku\n_START_PARAGRAPH_\nValmistuttuaan Hussey ty\xc3\xb6skenteli Providencessa radion muotikommentaattorina, kunnes h\xc3\xa4n alkoi toimia mallina New Yorkissa, miss\xc3\xa4 h\xc3\xa4net valittiin Sidney Kingsleyn n\xc3\xa4ytelm\xc3\xa4n Dead End kiertueseurueeseen. Metro-Goldwyn-Mayerin kykyjenetsij\xc3\xa4 huomasi Husseyn, kun Dead End oli Los Angelesissa. MGM palkkasi Husseyn vuonna 1937._NEWLINE_Husseyn ensimm\xc3\xa4inen elokuva oli Suurkaupungin vallassa (1937). Tuon j\xc3\xa4lkeen h\xc3\xa4n n\xc3\xa4ytteli l\xc3\xa4hes 20 pikkuroolissa, kunnes h\xc3\xa4n alkoi vuonna 1940 saada my\xc3\xb6s keskeisempi\xc3\xa4 rooleja.\n_START_SECTION_\nL\xc3\xa4pimurto Skandaalih\xc3\xa4iss\xc3\xa4\n_START_PARAGRAPH_\nHusseyn tunnetuin elokuva on vuonna 1940 ensi-iltansa saanut Skandaalih\xc3\xa4\xc3\xa4t, josta h\xc3\xa4n oli ehdokkaana parhaan naissivuosan Oscar-palkintoon. Ehdokkuuden my\xc3\xb6t\xc3\xa4 Husseylle alettiin tarjota my\xc3\xb6s monia p\xc3\xa4\xc3\xa4osarooleja._NEWLINE_Hussey n\xc3\xa4ytteli Skandaalih\xc3\xa4iden j\xc3\xa4lkeen Robert Taylorin vastan\xc3\xa4yttelij\xc3\xa4n\xc3\xa4 elokuvassa Paholaiskissat (1940) ja kylm\xc3\xa4kiskoista seurapiirivaimoa elokuvassa H. M. Pulham, Esq.. Elokuvassa Tennessee Johnson (1942) Hussey oli presidentti Andrew Johnsonin vaimo Eliza. Tuon roolin j\xc3\xa4lkeen h\xc3\xa4n j\xc3\xa4tti MGM:n ja jatkoi uraansa freelancerina._NEWLINE_Hussey n\xc3\xa4ytteli vuonna 1944 yliluonnollisessa elokuvassa Kutsumattomat vieraat ja naisp\xc3\xa4\xc3\xa4osaa sotaelokuvassa Marine Raiders. H\xc3\xa4n sai sen j\xc3\xa4lkeen ensimm\xc3\xa4isen Broadway-roolinsa Russel Crousen satiirista State of the Union. N\xc3\xa4ytelm\xc3\xa4\xc3\xa4 esitettiin kahden vuoden ajan._NEWLINE_Hussey oli urheilija Jordan Baker elokuvassa Kohtalokasta valtaa (1949), ja sen j\xc3\xa4lkeen h\xc3\xa4n palasi Broadwaylle komediaan Goodbye, My Fancy. Hussey on my\xc3\xb6nt\xc3\xa4nyt olleensa ammatillisesti kunnianhimoton, joten h\xc3\xa4n antoi uransa hiipua 1950-luvun alussa. H\xc3\xa4nen viimeinen merkitt\xc3\xa4v\xc3\xa4 elokuvansa oli Vaimoni vaatii minkkiturkin (1953) ja viimeinen teatterielokuvansa komedia Kommeluksia kerrakseen.\n_START_SECTION_\nViimeiset vuodet\n_START_PARAGRAPH_\nUransa viimeisin\xc3\xa4 vuosina Hussey n\xc3\xa4ytteli my\xc3\xb6s televisiossa. H\xc3\xa4n oli vierailevana n\xc3\xa4yttelij\xc3\xa4n\xc3\xa4 joissakin televisiosarjoissa ja n\xc3\xa4ytteli televisioelokuvassa My Darling Daughters\xe2\x80\x99 Anniversary.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHussey oli naimisissa kykyjenetsij\xc3\xa4 C. Robert Longeneckerin kanssa. Longenecker sanotaan kertoneen Paholaiskissat-elokuvan n\xc3\xa4hty\xc3\xa4\xc3\xa4n, ett\xc3\xa4 h\xc3\xa4n haluaisi menn\xc3\xa4 naimisiin p\xc3\xa4\xc3\xa4osan esitt\xc3\xa4j\xc3\xa4n kanssa. Hussey ja Longenecker tapasivat yhteisen tuttavan kautta, ja he meniv\xc3\xa4t naimisiin seitsem\xc3\xa4n viikkoa kest\xc3\xa4neen seurustelun kanssa. Heille syntyi liitosta kolme lasta, ja he olivat naimisissa Longeneckerin kuolemaan asti 2002._NEWLINE_Hussey kuoli vuonna 2005. Kuolinsyy oli h\xc3\xa4nen poikansa mukaan umpilis\xc3\xa4kkeen poistoleikkauksen j\xc3\xa4lkeiset komplikaatiot.'